ประกาศคณะกรรมการป้องกันและปราบปรามการทุจริตในภาครัฐ เรื่อง หลักเกณฑ์ วิธีการและเงื่อนไขการมีมติมิให้กรรมการ อนุกรรมการ พนักงาน ป.ป.ท. หรือเจ้าหน้าที่ ป.ป.ท. เข้าร่วมดำเนินการไต่สวนข้อเท็จจริง

ประกาศคณะกรรมการป้องกันและปราบปรามการทุจริตในภาครัฐ
ประกาศคณะกรรมการป้องกันและปราบปรามการทุจริตในภาครัฐ
เรื่อง
หลักเกณฑ์ วิธีการและเงื่อนไขการมีมติมิให้กรรมการ อนุกรรมการ พนักงาน ป.ป.ท.
หรือเจ้าหน้าที่
ป.ป.ท. เข้าร่วมดำเนินการไต่สวนข้อเท็จจริง
 

โดยที่เป็นการสมควรกำหนดให้มีหลักเกณฑ์ วิธีการและเงื่อนไขการมีมติมิให้กรรมการ
อนุกรรมการ พนักงาน ป.ป.ท. หรือเจ้าหน้าที่ ป.ป.ท.
เข้าร่วมดำเนินการไต่สวนข้อเท็จจริง
เพื่อให้เป็นไปตามพระราชบัญญัติมาตรการของฝ่ายบริหารในการป้องกันและปราบปรามการทุจริต
พ.ศ. ๒๕๕๑

อาศัยอำนาจตามความในมาตรา ๔ วรรคสอง และมาตรา ๒๐ แห่งพระราชบัญญัติมาตรการของฝ่ายบริหารในการป้องกันและปราบปรามการทุจริต
พ.ศ. ๒๕๕๑ คณะกรรมการ ป.ป.ท. จึงออกประกาศไว้ ดังต่อไปนี้

ข้อ ๑ ในประกาศนี้
กรรมการ หมายความว่า
กรรมการป้องกันและปราบปรามการทุจริตในภาครัฐ
และให้หมายความรวมถึงประธานกรรมการป้องกันและปราบปรามการทุจริตในภาครัฐด้วย
คณะอนุกรรมการ หมายความว่า
คณะอนุกรรมการที่คณะกรรมการ ป.ป.ท. แต่งตั้งเพื่อดำเนินการไต่สวนข้อเท็จจริง
อนุกรรมการ หมายความว่า
อนุกรรมการในคณะอนุกรรมการ และให้หมายความรวมถึงประธานอนุกรรมการด้วย

ข้อ ๒ ก่อนการไต่สวนข้อเท็จจริง ให้กรรมการ อนุกรรมการ
พนักงาน ป.ป.ท. หรือเจ้าหน้าที่ ป.ป.ท.
ที่มีส่วนได้เสียไม่ว่าโดยทางตรงหรือทางอ้อมในเรื่องใด
เสนอข้อเท็จจริงการมีส่วนได้เสียต่อคณะกรรมการ ป.ป.ท. เพื่อพิจารณามีมติ

ข้อ ๓ ในระหว่างการไต่สวนข้อเท็จจริง
หากปรากฏข้อเท็จจริงต่อคณะกรรมการ ป.ป.ท. ว่ากรรมการ อนุกรรมการ พนักงาน ป.ป.ท.
หรือเจ้าหน้าที่ ป.ป.ท. ผู้ใดมีส่วนได้เสียไม่ว่าโดยทางตรงหรือทางอ้อมในเรื่องใด
คณะกรรมการ ป.ป.ท. อาจมีมติมิให้ผู้นั้นเข้าร่วมดำเนินการไต่สวนข้อเท็จจริง พิจารณา
หรือวินิจฉัยเรื่องนั้น แล้วแต่กรณี
คณะกรรมการ ป.ป.ท. อาจให้โอกาสบุคคลตามวรรคหนึ่งชี้แจงข้อเท็จจริงและตอบข้อซักถามได้ตามที่เห็นสมควรเพื่อพิจารณามีมติ

ข้อ ๔ ในกรณีที่คณะกรรมการ ป.ป.ท.
มีมติให้กรรมการ อนุกรรมการ พนักงาน ป.ป.ท. หรือเจ้าหน้าที่ ป.ป.ท.
พ้นจากการเข้าร่วมดำเนินการไต่สวนข้อเท็จจริง ให้ถือว่าการไต่สวนข้อเท็จจริงที่ได้ดำเนินการไปแล้วมีผลสมบูรณ์

ข้อ ๕ ในกรณีที่คณะกรรมการ ป.ป.ท.
มีมติให้อนุกรรมการผู้ใดพ้นจากการเข้าร่วมดำเนินการไต่สวนข้อเท็จจริง
ถ้ามิได้กระทบต่อองค์ประกอบของคณะอนุกรรมการ
และความเหมาะสมกับฐานะและระดับตำแหน่งของผู้ถูกกล่าวหาแล้ว คณะกรรมการ ป.ป.ท.
จะไม่แต่งตั้งอนุกรรมการแทนก็ได้ ในกรณีเช่นนี้
ให้อนุกรรมการที่เหลืออยู่ปฏิบัติหน้าที่ต่อไปได้
และให้ถือว่าคณะอนุกรรมการประกอบด้วยอนุกรรมการเท่าที่มีอยู่
ความในวรรคหนึ่ง ให้ใช้บังคับกับกรณีที่อนุกรรมการคนใดขอถอนตัว
หรือลาออกจากการเป็นอนุกรรมการ หรือไม่สามารถปฏิบัติหน้าที่ได้ในระหว่างเป็นอนุกรรมการด้วยโดยอนุโลม

ข้อ ๖ ให้คณะกรรมการ
ป.ป.ท. รักษาการตามประกาศนี้
และให้มีอำนาจตีความหรือวินิจฉัยปัญหาเกี่ยวกับการปฏิบัติตามประกาศนี้

ทั้งนี้ ให้มีผลตั้งแต่วันถัดจากวันประกาศในราชกิจจานุเบกษาเป็นต้นไป[๑]


ประกาศ
ณ วันที่ ๒๖ ธันวาคม พ.ศ. ๒๕๕๔
โสภณ จันเทรมะ
ประธานกรรมการป้องกันและปราบปรามการทุจริตในภาครัฐ











ปริยานุช/ผู้จัดทำ
๑๖ มกราคม ๒๕๕๕

ปณตภร/ผู้ตรวจ
๑๗ มกราคม ๒๕๕๕

















































[๑] ราชกิจจานุเบกษา
เล่ม ๑๒๙/ตอนที่ ๖ ก/หน้า ๔๐/๑๓ มกราคม ๒๕๕๕